Verwoerd-naamsverandering gekritiseerLaerskool Dr. Verwoerd. Foto: Google Street View Die Vryheidsfront Plus het Vrydag die besluit om ŉ skool in Meyerton, wat na Hendrik Verwoerd vernoem is, se naam te verander, sterk gekritiseer. Jaco Mulder, leier van die VF Plus in Gauteng, sê die besluit deur Timothy Nast, burgemeester van die DA-beheerde Midvaal-munisipaliteit, was geneem om polities korrek te wees. Mulder het Nast daarvan beskuldig dat hy die ouers en die skool se beheerliggam gedwing het om tot die “eensydige partypolitieke boodskap” in te stem deur die skool se naam te verander. Hy sê die DA se aksie is ŉ poging om steun onder swart mense te werf. “Die feit dat dr. Verwoerd die parlementêre verkiesing in 1958 as LV vir Heidelberg gewen het met Meyerton as deel van die kiesafdeling, in Januarie 1960 as eerste minister van Suid-Afrika tydens die parlementsopening aangekondig het dat ’n volkstemming oor republiekwording gehou sou word en dat die eerste openbare geleentheid wat Verwoerd ná dié aankondiging gehad het juis in Meyerton deur sowat 80 000 mense bygewoon is, word deur die aksies van die DA misken.” Nast het intussen vir Mulder daarvan beskuldig dat hy ŉ politieke agenda het. “Ek is nie in die posisie om ouers en die skool se beheerliggaam te dwing om die naam van ŉ skool te verander nie. Ek is deur die skool gevra om my opinie daaroor te gee.” Volgens Nast het sowat 88% van die skool ouers gestem om Laerskool Dr. Verwoerd se naam te verander. “Minstens 480 gesinne is by die vergadering verteenwoordig. Ek ondersteun hulle besluit aangesien dit die toekoms van die kinders en van die skool in ag neem.”